
Őssejt specifikus markerek kimutatása madár primordiális csírasejtekben

A házityúk (Gallus gallus domesticus) kiváló alanya a fejlődésbiológiai és őssejt kutatásoknak elsősorban az embriók könnyű hozzáférhetősége miatt. A primordiális csírasejtek (PG sejtek, ősivarsejtek) a csíravonal prekurzorai, melyek a későbbiekben érett pete-, illetve hímivarsejtekké differenciálódnak. Az embrió sejtjei közül egyedül az ősivarsejtek képesek genetikai információjukat továbbadni a következő generációnak. A madarak fejlődésének különlegessége, hogy ősivarsejtjeik – az emlősökkel ellentétben – a vérkeringést használják, hogy a majdani ivarszervek területére vándoroljanak. E jelenséget kihasználva két napos házityúk embriók dorzális aortájából őscsírasejtek izolálhatóak és in vitro sejttenyészetben hosszabb ideig fenntarthatóak.
TDK munkám során embrionális őssejtekre jellemző markereket vizsgáltunk. Az őssejt specifikus transzkripciós faktorokra specifikus primereket terveztem, majd két napos házityúk embriókon teszteltem azok expresszióját. Ezt követően a primereket a fent említett módszerrel izolált PG sejttenyészet expressziós profiljának vizsgálatára használtam.
Emellett kilenc napos embriók jobb és bal oldali ivarszervkezdeményeiben is megnéztem a markergének expresszióját. Jelentős aszimmetria látható mindkét nem esetében, de a nőstények ivarszervének jobb és bal oldala között, az OCT4 és VASA expressziójában szignifikánsan nagyobb különbség figyelhető meg, mint a hímek esetében.
További kutatásaink során a miRNS-ek primordiális csírasejtek differenciálódásában betöltött szerepét szeretnénk vizsgálni, illetve feltérképeznénk a ivarszervkezdeményekben az őssejt specifikus miRNS-ek expresszióját, és a kapott mintázat esetleges különbségeit a két oldal között.
Az ősivarsejtekre jellemző expressziós mintázat segítségével megfigyelhető, hogy történik-e változás a sejtekben huzamosabb idejű fenntartás, illetve fagyasztás során. A szerzett ismeretek felhasználhatóak az őshonos baromfifajtáink ősivarsejtjeinek differenciálatlan állapotban való fenntartására irányuló kutatásokban, melyek távlati célja a madarak genetikai állományának ex situ megőrzésére alkalmas módszer kifejlesztése.



